Hiilivetyjen etsintään, hyödyntämiseen ja tuotantoon tarkoitettujen lupien antamisen ja käytön edellytyksistä 30 päivänä toukokuuta 1994 annetun Euroopan parlamentin ja neuvoston direktiivin 94/22/ETY mukainen Yhdistyneen kuningaskunnan hallituksen ilmoitus

(2004/C 56/02)

(ETA:n kannalta merkityksellinen teksti)

YHDISTYNEEN KUNINGASKUNNAN ILMOITUS ONSHORE- JA OFFSHORE- ÖLJY- JA KAASULUPIEN HAKUKIERROKSESTA

DEPARTMENT OF TRADE AND INDUSTRY (KAUPPA- JA TEOLLISUUSMINISTERIÖ)

THE PETROLEUM (PRODUCTION) (SEAWARD AREAS) REGULATIONS 1988

OFFSHORE-LUVAT (MERIALUEET)

1. Kauppa- ja teollisuusministeri pyytää Petroleum (Production) (Seaward Areas) Regulations 1988 -säännösten (S.I. 1988 N:o 1213), sellaisina kuin ne ovat muutettuina ("1988 Regulations"), sekä Hydrocarbons Licensing Directive Regulations 1995 -säännösten (S.I. 1995 N:o 1434) mukaisesti asiasta kiinnostuneita tahoja hakemaan merellä tapahtuvaa tuotantoa koskevia lupia ("Traditional Licences", jäljempänä "perinteiset luvat"), merellä tapahtuvan tuotannon edistämistä koskevia lupia ("Promote Licences", jäljempänä "edistämisluvat") ja merellä sijaitsevilla uudisalueilla tapahtuvaa tuotantoa koskevia lupia ("Frontier Licences" jäljempänä "uudisalueiden luvat"). Ministeri kehottaa erityisesti hakemaan uudisalueiden lupia ja perinteisiä lupia alueilla SEA 1 ja SEA 4 sekä perinteisiä lupia ja edistämislupia alueilla SEA 2 ja SEA 3. Yksityiskohtaisia tietoja näistä lupatyypeistä on verkkosivuilla www.og.dti.gov.uk

2. Tämä pyyntö koskee sellaisia lohkoja ja osalohkoja, jotka sijaitsevat kauppa- ja teollisuusministeriön (DTI) kirjastossa säilytettävissä kartoissa määritellyillä alueilla ja jotka eivät kuulu tämän ilmoituksen julkaisuajankohtana minkään voimassa olevan öljyntuotantoluvan piiriin. Karttoihin voi tutustua 2. kesäkuuta 2004 saakka etukäteen sovittuna aikana (yhteystiedot jäljempänä) maanantaista perjantaihin klo 9.15-16.45. Kartat ja luettelo tämän lupatarjouksen piiriin kuuluvista lohkoista ja osalohkoista ovat nähtävissä myös kauppa- ja teollisuusministeriön öljy- ja kaasualan verkkosivuilla (www.og.dti.gov.uk). Tämä on järjestyksessä 22. Yhdistyneen kuningaskunnan mannerjalustaa koskeva lupakierros.

3. Tämän pyynnön perusteella myönnettäviin lupiin sisällytettävät lausekkeet perustuvat olennaisilta osin vakiolausekkeisiin, jotka on määritetty Petroleum Licensing (Exploration and Production) (Seaward and Landward) Regulations 2004 -säännösten liitteissä 2 ja 3.

4. Alueen SEA 4 osalta on tehty strateginen ympäristöarviointi. Arvioinnin tulokset ovat nähtävillä seuraavassa Internet-osoitteessa (alueiden SEA 1-SEA 3 strategiset ympäristöarvioinnit ovat samassa osoitteessa):

http://www.offshore-sea.org.uk/sea/ index.php

LUPAHAKEMUKSET

5. Hakemukset on tehtävä merellä tapahtuvaa tuotantoa koskevien lupien hakemuslomakkeella (Application Form for Seaward Production Licences), joka on saatavissa kauppa- ja teollisuusministeriön öljy- ja kaasualan verkkosivuilta tai lisenssi- ja lupayksikön lupahallinnosta (Licensing and Consents Unit, Licence Administration) (yhteystiedot jäljempänä). Hakemuksen on koskettava joko uudisalueen lupaa, edistämislupaa tai perinteistä lupaa. Näiden yhdistäminen ei ole mahdollista. Hakija voi hakea erilaisia lupia eri alueille, mutta ei erilaisia lupia samalle alueelle. Sekä perinteistä lupaa, edistämislupaa että uudisalueen lupaa koskevat hakemukset on toimitettava kauppa- ja teollisuusministeriölle osoitteeseen Department of Trade and Industry, 1 Victoria Street, London SW1H 0ET, ja mukaan on liitettävä hakemusmaksu, joka on 2820 Englannin puntaa hakemusta kohti. Kauppa- ja teollisuusministeriö perustaa vastaanottopisteen, jossa otetaan vastaan perinteisiä lupia, uudisalueen lupia ja maalla tapahtuvan tuotannon lupia koskevia hakemuksia 3. kesäkuuta 2004 klo 9.30-13.00. Edistämislupia koskevia hakemuksia otetaan vastaan 4. kesäkuuta 2004 klo 09.30-13.00, mutta niitä voi toimittaa myös aikaisemmin. Hakemuksia ei oteta vastaan viimeisen vastaanottopäivän klo 13.00 jälkeen.

6. Hakemuksia arvioitaessa pidetään lähtökohtana sitä, että on olemassa jatkuva tarve ripeälle, perusteelliselle, tehokkaalle ja turvalliselle etsintätoiminnalle Yhdistyneen kuningaskunnan mannerjalustan öljy- ja kaasuvarojen löytämiseksi; samalla otetaan asianmukaisesti huomioon ympäristönäkökohdat.

7. Jos hakemus koskee useampaa kuin yhtä lohkoa, hakijan on ilmaistava lohkojen ensisijaisuusjärjestys. Haettavien lohkojen määrää ei ole rajoitettu, mutta kullekin luvalle on asetettu tietty vierekkäisten alueiden enimmäismäärä, ja myös yhdelle hakijaryhmälle myönnettävän kokonaisalan määrä on rajoitettu. Kauppa- ja teollisuusministeriö voi myös rajoittaa vierekkäisillä alueilla sijaitsevien lohkojen lukumäärää tai myönnettävien lupien jakautumista, jos näin voidaan maksimoida varantojen hyödyntäminen Yhdistyneen kuningaskunnan mannerjalustalla.

8. Lisätietoja aineistosta, jota hakijat voivat liittää hakemustensa tueksi, annetaan hakijoille tarkoitetuissa ohjeissa (Notes for Applicants), jotka ovat saatavissa lupahallinnolta sekä kauppa- ja teollisuusministeriön öljy- ja kaasualan verkkosivuilta (yhteystiedot jäljempänä).

Perinteiset hakemukset

9. Hakemukset arvioidaan seuraavien kriteerien perusteella:

a) hakijan taloudelliset edellytykset toteuttaa luvan ensimmäiselle voimassaolokaudelle sovittu työohjelma (neljän vuoden kuluessa);

b) hakijan tekniset edellytykset toteuttaa luvan ensimmäiselle voimassaolokaudelle sovittu työohjelma sekä tarvittaessa muut luvan sallimat toiminnot (tässä yhteydessä otetaan huomioon geoteknisen analysointityön laadukkuus ja toiminnan innovatiivisuusaste);

c) mahdolliset puutteet hakijan toiminnassa, tehokkuudessa tai vastuullisuudessa, jos tällä on aiemmin ollut jokin muu vuoden 1998 Petroleum Act -lain tai vaikutukseltaan samankaltaisen aikaisemman lainsäädännön nojalla myönnetty lupa.

10. Sen toimijan, jota kukin hakijaryhmä esittää toiminnan harjoittajaksi (sekä lupaa yksin hakevien yritysten), on esitettävä selvitys merialueilla tapahtuvassa luvanvaraisessa toiminnassa noudattamastaan yleisestä ympäristöpolitiikasta.

Uudisalueita koskevat hakemukset

11. Hakemukset arvioidaan seuraavien kriteerien perusteella:

a) hakijan taloudelliset edellytykset toteuttaa sovittu työohjelma luvan toisen voimassaolokauden loppuun mennessä (kuuden vuoden kuluessa);

b) hakijan tekniset edellytykset toteuttaa luvan ensimmäiselle voimassaolokaudelle sovittu työohjelma sekä tarvittaessa muut luvan sallimat toiminnot (tässä yhteydessä otetaan huomioon geoteknisen analysointityön laadukkuus ja toiminnan innovatiivisuusaste);

c) mahdolliset puutteet hakijan toiminnassa, tehokkuudessa tai vastuullisuudessa, jos tällä on aiemmin ollut jokin muu vuoden 1998 Petroleum Act -lain tai vaikutukseltaan samankaltaisen aikaisemman lainsäädännön nojalla myönnetty lupa.

12. Sen toimijan, jota kukin hakijaryhmä esittää toiminnan harjoittajaksi (sekä lupaa yksin hakevien yritysten), on esitettävä selvitys merialueilla tapahtuvassa luvanvaraisessa toiminnassa noudattamastaan yleisestä ympäristöpolitiikasta.

Edistämishakemukset

13. Hakemukset arvioidaan seuraavien kriteerien perusteella:

a) hakijan tekniset ja innovatiivisuuteen liittyvät edellytykset toteuttaa sovittu työohjelma toteuttamiskelpoisen porauskartoituksen laatimiseksi luvan kahtena ensimmäisenä vuonna sekä tarvittaessa toteuttaa muut luvan sallimat toiminnot;

b) se, miten hyvin hakija on varmistanut niiden taloudellisten ja teknisten lisäresurssien hankinnan, jotka ovat tarpeen ensimmäisen voimassaolokauden toisena kaksivuotisjaksona laadittavan mittavamman työohjelman toteuttamiseksi;

c) mahdolliset puutteet hakijan toiminnassa, tehokkuudessa tai vastuullisuudessa, jos tällä on aiemmin ollut jokin muu vuoden 1998 Petroleum Act -lain tai vaikutukseltaan samankaltaisen aikaisemman lainsäädännön nojalla myönnetty lupa.

14. Edistämisluvan voimassaolo päättyy kahden vuoden kuluttua, jos kauppa- ja teollisuusministeriö ei ole vakuuttunut luvanhaltijan teknisistä ja taloudellisista mahdollisuuksista toteuttaa luvan ensimmäisen voimassaolokauden työohjelma, johon sisältyy kyseisenä ajankohtana sitoutuminen vähintään yhden reiän poraamiseen tai vastaavaan sovittuun käytännön toimenpiteeseen. Ensimmäisen voimassaolokauden työohjelma on toteutettava neljän vuoden kuluessa.

15. Kun kaikki hakemukset on tutkittu, ministeri ilmoittaa kaikille hakijoille päätöksestään kirjallisesti. Kaikissa niissä tapauksissa, joissa ministeri hyväksyy luvan myöntämisen, kauppa- ja teollisuusministeriö laatii lupaluonnoksen ja lähettää sen hyväksytylle hakijalle, joka voi hyväksyä luvan palauttamalla sen kauppa- ja teollisuusministeriölle kaikkien hakijaryhmän jäsenten allekirjoittamana. Hylättyjen hakemusten tekijöille toimitetaan kirjallisesta pyynnöstä ministerin päätöksen perustelut.

16. Hallitus ei vastaa mistään kustannuksista, jotka aiheutuvat hakijalle hakemuksen harkintavaiheessa tai sen tekemisen yhteydessä.

LUPAMAKSUT

17. Kaikista tämän pyynnön perusteella myönnetyistä luvista on maksettava korvaus vakiolausekkeissa ja luvan liitteissä olevien määräysten mukaisesti. Tiivistäen maksut suoritetaan seuraavasti:

Perinteiset luvat

a) neljä vuosimaksua, jotka maksetaan luvan voimassaolon alkamisesta lähtien ja joiden suuruus on 150 Englannin puntaa jokaista neliökilometriä kohti, jonka lupa kattaa voimaantulonsa vuosipäivänä;

b) tämän jälkeen 300 punnan suuruinen vuosimaksu jokaista luvan kattamaa neliökilometriä kohti siten, että maksua korotetaan 900 punnan suuruisilla vuotuisilla korotuksilla enintään 7500 puntaan neliökilometriä kohti (tätä maksua tarkistetaan kahden vuoden välein siten, että otetaan huomioon muutokset jalostamojen hankkimaa raakaöljyä koskevassa hintaindeksissä, joka julkaistaan Digest of UK Energy Statistics -julkaisussa); ja

Edistämisluvat

c) kuten perinteisissä luvissa, paitsi että luvan kahtena ensimmäisenä voimassaolovuonna peritään 90 prosentilla alennettuja maksuja.

Uudisalueen luvat

d) kuusi vuosimaksua, jotka maksetaan voimassaolon alkamisesta lähtien ja joiden suuruus on 150 Englannin puntaa jokaista neliökilometriä kohti, jonka lupa kattaa voimaantulonsa vuosipäivänä; luvan kahtena ensimmäisenä voimassaolovuonna peritään kuitenkin 90 prosentilla alennettuja maksuja.

e) tämän jälkeen vuosimaksut (ks. edellä) kuten perinteisissä luvissa.

ONSHORE-LUVAT (MAA-ALUEET)

THE PETROLEUM (PRODUCTION) (LANDWARD AREAS) REGULATIONS 1995 -SÄÄNNÖKSET

18. Yhdistyneen kuningaskunnan kauppa- ja teollisuusministeri pyytää The Petroleum (Production) (Landward Areas) Regulations 1995 -säännösten (S.I. 1995 N:o 1436) ja The Hydrocarbons Licensing Directive Regulations -säännösten 1995 (S.I. 1995 N:o 1434) mukaisesti asiasta kiinnostuneita tahoja hakemaan öljyn etsintälupia ja toiminnan kehittämislupia alueille, jotka sijaitsevat maalla keskimääräisen korkeimman veden tason yläpuolella (poikkeuksellisesti Solent Bayn rajaviivojen sisäpuolinen alue, joka sijaitsee keskimääräisen korkeimman veden tason alapuolella ja joka on merkitty jäljempänä mainittuihin karttoihin, sisältyy kuitenkin tähän hakemuspyyntöön, vaikka poraus maan pinnalta ei ole mahdollista kyseiselle alueelle myönnetyn luvan puitteissa), jotka on määritelty kauppa- ja teollisuusministeriön (DTI) kirjastossa (osoite: Department of Trade and Industry, 1 Victoria Street, London SW1H 0ET) säilytettävissä kartoissa ja jotka eivät kuulu minkään tämän ilmoituksen julkaisuajankohtana voimassa olevan öljyntuotantoluvan tai avoinna olevan, lupakierroksen ulkopuolisen hakemuspyynnön piiriin. Näihin karttoihin voi < Insert 5 > saakka tutustua etukäteen sovittuna aikana (p. (44-207) 215 50 06, f. (44-207) 215 56 65) maanantaista perjantaihin klo 9.15-16.45. Kartat ovat nähtävissä myös kauppa- ja teollisuusministeriön öljy- ja kaasualan verkkosivuilla (http://www.og.dti.gov.uk). Tämä on järjestyksessä 12. onshore-toiminnan lupakierros.

19. UK Ordnance Surveyn määrityksen mukaiset lohkot NS 88, 89, 97, 98 ja 99 ovat parhaillaan lupakierroksen ulkopuolisen hakemuspyynnön kohteena, joten ne eivät edellä esitettyjen ehtojen mukaisesti sisälly tähän onshore-toiminnan 12. lupakierrokseen.

Lupahakemukset

20. Kaikkien 18 kohdassa mainittujen lohkojen osalta sovelletaan seuraavaa:

a) Hakemukset on suoritettava käyttämällä vakiohakemuslomaketta, joka on saatavana kauppa- ja teollisuusministeriöstä. Kopioita hakemuslomakkeesta ja muista tässä tekstissä mainituista kauppa- ja teollisuusministeriöstä saatavista asiakirjoista saa osoitteesta: Licensing, Exploration and Development Branch, Licensing and Consents Unit, Department of Trade and Industry, 1 Victoria Street, London, SW1H 0ET (p. (44-207) 215 51 11 tai (44-207) 215 50 32, f. (44-207) 215 51 42). Asiakirjat ovat saatavissa myös kauppa- ja teollisuusministeriön öljy- ja kaasualan verkkosivuilta (http://www.og.dti.gov.uk).

b) Hakemukset ja hakemusmaksu (1000 Englannin puntaa/hakemus) on jätettävä 3. kesäkuuta 2004 kello 9.30-13.00 kauppa- ja teollisuusministeriön lisenssi- ja lupayksikköön (Licensing and Consents Unit of the Department of Trade and Industry), osoitteeseen 1 Victoria Street, London, SW1H 0ET. Hakemuksia ei oteta vastaan 3. kesäkuuta 2004 kello 13.00 jälkeen.

c) Hakijoiden tulee esittää mahdollisuuksien mukaan hakemiensa lohkojen ensisijaisuusjärjestys ja ilmoittaa, ovatko jotkin lohkoista vaihtoehtoisia.

d) Hakijoiden on annettava yksityiskohtaiset tiedot työohjelmasta, jonka ne aikovat toteuttaa luvan ensimmäisen voimassaolokauden aikana, jos lupa niille myönnetään.

e) Lisätietoa aineistosta, jota hakijat voivat liittää hakemustensa tueksi, annetaan hakijoille tarkoitetuissa ohjeissa (Notes for Applicants), jotka ovat saatavissa kauppa- ja teollisuusministeriöstä tai sen öljy- ja kaasualan verkkosivuilta (http://www.og.dti.gov.uk);

21. Hakemuksia arvioitaessa pidetään lähtökohtana sitä, että on olemassa jatkuva tarve ripeälle, perusteelliselle, tehokkaalle ja turvalliselle etsintätoiminnalle Yhdistyneen kuningaskunnan maa-alueilla öljy- ja kaasuvarojen löytämiseksi. Hakemukset arvioidaan seuraavien kriteerien perusteella:

a) hakijan taloudelliset valmiudet luvan alaisten toimien suorittamiseen ensimmäisenä voimassaolokautena, mukaan luettuna esitetyn työohjelman toteuttaminen kyseisten lohkojen mahdollisuuksien selvittämiseksi;

b) hakijan tekniset valmiudet luvan alaisten toimien suorittamiseen ensimmäisenä voimassaolokautena, mukaan luettuna hiilivetyesiintymien kartoittaminen kyseisillä lohkoilla; tekniset valmiudet arvioidaan osin haettuja lohkoja koskevan geologisen analyysin laadukkuuden perusteella (tässä yhteydessä otetaan huomioon jo tehtyjen tai ehdotettujen teknisten töiden innovatiivisuusaste);

c) tapa, jolla hakija aikoo suorittaa luvan alaiset toimet, sekä kyseisen alueen mahdollisuuksien selvittämistä koskevan ehdotetun työohjelman laadukkuus;

d) kun kysymyksessä on hakija, jolla on aikaisemmin ollut vuoden 1998 Petroleum Act -lain nojalla myönnetty tai sellaisena pidetty lupa, mahdolliset tehokkuuden tai vastuullisuuden puutteet, jotka ovat ilmenneet hakijan kyseisen luvan alaisessa toiminnassa.

22. Kun kaikki hakemukset on tutkittu, ministeri ilmoittaa kaikille hakijoille päätöksestään kirjallisesti. Kaikissa niissä tapauksissa, joissa ministeri hyväksyy luvan myöntämisen, kauppa- ja teollisuusministeriö laatii lupaluonnoksen ja lähettää sen hyväksytylle hakijalle, joka voi hyväksyä luvan palauttamalla sen kauppa- ja teollisuusministeriölle kaikkien hakijaryhmän jäsenten allekirjoittamana. Hylättyjen hakemusten tekijöille toimitetaan kirjallisesta pyynnöstä ministerin päätöksen perustelut.

23. Hallitus ei vastaa mistään kustannuksista, jotka aiheutuvat hakijalle hakemuksen harkintavaiheessa tai sen tekemisen yhteydessä.

Luvan voimassaoloaika ja lupaan liittyvät maksut

24. Edellä 18 kohdassa mainittuja lohkoja koskeviin lupiin sisällytettävät lausekkeet perustuvat vakiolausekkeisiin, jotka on määritetty Petroleum Licensing (Exploration and Production) (Seaward and Landward Areas) Regulations 2004 -säännösten liitteessä 4. Lupien ensimmäinen voimassaolokausi on kuusi vuotta ja toinen voimassaolokausi viisi vuotta. Lupaa voidaan jatkaa toisen kauden päättymisen jälkeen kattamaan 20 vuoden jatkokausi.

25. Tämän pyynnön perusteella myönnettävistä öljyn etsintäluvista ja toiminnan kehittämisluvista peritään seuraavat maksut:

a) luvan vastaanottamisen yhteydessä suoritettava alkumaksu, joka on 25 Englannin puntaa kutakin lupa-alueeseen kuuluvaa neliökilometriä kohti;

b) lupakauden alkamisen ensimmäisenä, toisena, kolmantena, neljäntenä ja viidentenä vuosipäivänä suoritettava maksu, joka on 25 Englannin puntaa kutakin kyseisenä ajankohtana lupa-alueeseen kuuluvaa neliökilometriä kohti;

c) lupakauden alkamisen kuudentena vuosipäivänä ja sitä seuraavina vuosipäivinä suoritettava maksu, joka lasketaan lupa-alueeseen kyseisenä ajankohtana kuuluvien neliökilometrien määrän mukaan ja jota tarkistetaan kahden vuoden välein siten, että otetaan huomioon muutokset jalostamojen hankkimaa raakaöljyä koskevassa hintaindeksissä, joka julkaistaan Digest of UK Energy Statistics -julkaisussa, jos ministeri niin määrää. Lisätietoja maksuista on saatavana kauppa- ja teollisuusministeriöstä.

Yleistä - Luottamuksellisuus

26. Hakemusten tueksi toimitettavaa aineistoa käsitellään viranomaistiedon saatavuutta koskevan ohjeiston (Code of Practice on Access to Government Information) mukaisesti.

Poikkeukset

27. Kuhunkin lupaan sovelletaan yleensä edellä esitettyjä ehtoja, määräyksiä, maksuja ja muita seikkoja, mutta ministeri pidättää oikeuden muuttaa niitä joissakin tapauksissa erityisiin olosuhteisiin sopiviksi (esimerkiksi käytöstä poistettuja kenttiä koskevat luvat).

Määräajat

28. Merellä tapahtuvaa tuotantoa koskevat luvat ("Traditional Licences", "perinteiset luvat"), merellä sijaitsevilla uudisalueilla tapahtuvan tuotannon luvat ("Frontier Licences", "uudisalueiden luvat") ja maalla tapahtuvaa öljyn etsintää ja toiminnan kehittämistä koskevat luvat ("Landward Petroleum Exploration and Development Licences"): 3. kesäkuuta 2004 klo 9.30-13.00.

29. Merellä tapahtuvan tuotannon edistämisen luvat ("Promote Licences", "edistämisluvat"): 4. kesäkuuta 2004 klo 9.30-13.00.

Yhteystiedot

Lupahallinto (Licence Administration): Licensing, Exploration and Development Branch, Department of Trade and Industry, 1 Victoria Street, London SW1H 0ET (p. (44-207) 215 51 11, f. (44-207) 215 50 70).

Kauppa- ja teollisuusministeriön kirjasto (Department of Trade and Industry Library): 1 Victoria Street, London SW1H 0ET (p. (44-207) 215 50 06/7, f. (44-207) 215 56 65).

Lisenssi- ja lupayksikön (Licensing and Consents Unit) verkkosivut: www.og.dti.gov.uk